उत्तराखण्ड में नन्दा, भ्रामरी, बाराही, भीमा, बालासुन्दरी, ज्वालपा, ज्वाला, शाकम्बरी का आदि रूप ही झालीमाली है। झालीमाली देवी के बारे में कहा जाता है कि वह अपने भक्तों को आने वाले अपशगुन/कष्टों से स्‍वप्‍न में आकर आगाह कर देती हैं। ताकि उसके भक्त सचेत हो जाय। रणूरौत, सदेई, भीमा कठैत, जियाराणी की ऐतिहासिक कथाओं में झालीमाली देवी ने इसी रूप में अपने भक्तों की मदद की थी। इसीलिए मां झालीमाली को स्वप्न की देवी भी माना जाता है। सर्वगुण सम्पन्न वर की कामना के लिए अविवाहित युवतियों द्वारा झालीमाली को विशेष रूप में पूजने की प्रथा भी है। 'समवयस्क और सुन्दर पति प्राप्त करने के लिए किशोरियां ज्वालपा, ज्वाला और झालीमाली देवी की पूजा करती हैं।' सुयोग्य संतान की प्राप्ति के लिए भी झालीमाली, ज्वालपा और ज्वाला का स्मरण विशेष फलदायी माना गया है (गोविन्द चातक-1990)। उत्तराखण्ड में किन्हीं विशेष स्थानों में बोरा, नैनवाल, तड़ियाल, सती, खुगशाल, मंमगाई, कैंतुरा, कुकरेती, गुसांई, जोशी, रावत, पयाल, पुजारी, महर आदि की कुलदेवी झालीमाली देवी है।